題黄岡東坡潘氏亦顔齋
作者：賀鑄
朝代：宋

paragraphs: 東坡有田誰料理，黧面蒼毛潘氏子。
結茅題榜亦顔齋，農隙把書聊自喜。
潘乎潘乎信是顔之徒，終日何所論難真如愚。
世無孔父四科友，猶辦簞食瓢飲陋巷環牆居。
百畝之收粒可數，天南有待東坡主。
更輸什一補官倉，餘勺幾何供雀鼠。
會須不改其樂媚而翁，力田水旱由天公。
大勝心迹相違阮校尉，東西南北哭途窮。